ከጉምሩክ ኮሚሽን ቃሊቲ ቅርንጫፍ መጋዘን አምስት ተሽከርካሪዎች ተሰረቁ
ከኢትዮጵያ ጉምሩክ ኮሚሽን ቃሊቲ ቅርንጫፍ መጋዘን ተከማችተው ከሚገኙ ተሽከርካሪዎች መካከል፣ አምስት የተለያዩ ተሽከርካሪዎች መሰረቃቸውን የሪፖርተር ምንጮች አስታወቁ፡፡ ተሽከርካሪዎቹ በተለያዩ ምክንያቶች በገቢዎች ሚኒስቴርና በጉምሩክ ኮሚሽን በጋራ በሚተዳደረገው መጋዘን ተከማችተው የነበሩ ሲሆን፣ የተሽከርካሪዎቹ መጥፋት ለኮሚሽኙ ሪፖርት የተደረገው የዛሬ ሁለት ሳምንት እሑድ ግንቦት 2 ቀን 2012 ዓ.ም. እንደሆነም ታውቋል፡፡ምንም እንኳን የተሽከርካሪዎቹ ዋጋ በግልጽ ባይታወቅም ከመጋዘኑ የተሰረቁት ተሽከርካሪዎች አንድ ቶዮታ ላንድክሩዘር፣ ሁለት ዮቶታ ኮሮላ አውቶሞቢሎችና ሁለት ራቫ 4 ኮምፓክት ቶዮታ ተሽከርካሪዎች እንደሆኑ ታውቋል፡፡ የተሽከርካሪዎች ዝርዝር ገለጻ (Specification)፣ የምርት ጊዜ፣ እንዲሁም በመጋዘኑ የነበራቸው ቆይታ ከወንጀሉ ምርመራ ጋር አብሮ እየተጣራ እንደሚገኝም ምንጮች አክለዋል፡፡አንድ ከፍተኛ የኮሚሽኙ የሥራ ኃላፊ ለሪፖርተር እንደገለጹት ተሽከርካሪዎቹ በመጋዘኑ ውስጥ ሊያዙ የቻሉት የቀረጥ ነፃ ዕድል ያላግባብ በመጠቀም፣ ባልተከፈሉ የጉምሩክ ግዴታዎች፣ እንዲሁም ከታክስና ባለቤቶቹ ተሽከርካሪዎቹን በጊዜ ለማንሳት ፈቃደኛ ሳይሆኑ በመቅረታቸው ነው፡፡ ይሁንና ዝርዝር የተሽከርካሪዎቹ ይዘትና የመጋዘን ቆይታ ከምርመራው በኋላ እንደሚታወቅ አክለዋል፡፡የተሽከርካሪዎቹን መጥፋት ለመመርመር ከአዲስ አበባ ፖሊስ ኮሚሽንና ከተለያዩ ተቋማት የተዋቀሩ መርማሪዎች በቅንጅት እየሠሩ እንደሆነ የታወቀ ሲሆን፣ ከጉምሩክ ኮሚሽን ቃሊቲ ቅርንጫፍ አንድ ግለሰብ ተጠርጥረው በቁጥጥር ሥር መዋላቸውንም ሪፖርተር ለማወቅ ችሏል፡፡ ነገር ግን ከተቋሙ ውጭ በተባባሪነት የተጠረጠሩና በቁጥጥር ሥር የዋሉ ሰዎች ስለመኖራቸው የሚታወቅ ነገር እንደሌለ የሪፖርተር ምንጭ ተናግረዋል፡፡የስርቆቱ ድርጊት ውስብስብ በመሆኑና በቀላሉ ሊደረግ የማይቻል በመሆኑ፣ የተቀናጀና የተደራጀ የወንጀል ድርጊት ነው ብለው እንደሚያምኑም ከፍተኛ የሥራ ኃላፊው ለሪፖርተር ገልጸዋል፡፡የኢትዮጵያ ገቢዎች ኮሚሽን የሕግ ማስከበር ምክትል ኮሚሽነር አቶ ሙሉጌታ በየነ ድርጊቱን አስመልክቶ ከሪፖርተር ለቀረበላቸው ጥያቄ ድርጊቱ መከሰቱን በማረጋገጥ፣ ጉዳዩ በምርመራ ላይ ያለ ነው በማለት ዝርዝሩን ከመግለጽ ተቆጥበዋል፡፡ በአዲስ አበባ ፖሊስ ኮሚሽንና በሌሎች ተቋማት ቅንጅት የሚከናወነው ምርመራ ሪፖርት ገና ያልደረሳቸው መሆኑን በማስታወቅም፣ የምርመራው ውጤት ሲደርሳቸው መግለጫ እንደሚሰጥበት፣ እንዲሁም የወንጀሉ አፈጻጸምና የተሽከርካሪዎቹ ዝርዝር ሁኔታ እንደሚገለጽ ተናግረዋል፡፡መጋዘኑ በገቢዎች ሚኒስቴርና በኢትዮጵያ ጉምሩክ ኮሚሽን በጋራ የሚተዳደር ነው፡፡ በቀረጥ፣ በጉምሩክ ግዴታዎች አለመወጣት፣ በጊዜያቸው ያልተነሱና በዕዳ ማስያዣነት የሚያዙ ንብረቶች ይከማቹበታል፡፡ በአሁኑ ወቅት በመጋዘኑ ውስጥ 220 ተሽከርካሪዎች እንደሚገኙም ታውቋል፡፡ 